Kalerkantho ঢাকা, শুক্রবার, ২৮ ফাল্গুন ১৪১৬, ২৫ রবিউল আউয়াল ১৪৩১, ১২ মার্চ ২০১০  নিজস্ব প্রতিবেদক,  রাজশাহীরাজশাহী পলিটেকনিক ইনস্টিটিউট শাখা ছাত্রমৈত্রীর সহসভাপতি রেজওয়ানুল ইসলাম চৌধুরী সানি হত্যা মামলায় ছাত্রলীগের ১৩ নেতা-কর্মীর নাম উল্লেখ করে অভিযোগপত্র (চার্জশিট) দিয়েছে পুলিশ। গতকাল  বৃহস্পতিবার দুপুরে মামলার তদন্ত কর্মকর্তা বোয়ালিয়া থানার উপপরিদর্শক ইমাউল হক রাজশাহী মুখ্য মহানগর হাকিম আদালতে অভিযোগপত্রটি দাখিল করেন।  অভিযোগপত্রে যাঁদের বিরুদ্ধে সানি হত্যায় জড়িত থাকার অভিযোগ আনা হয়েছে তাঁরা হলেন রাজশাহী পলিটেকনিক ইনস্টিটিউট শাখা ছাত্রলীগের বহিষ্কৃত সভাপতি নিজামউদ্দিন, সাধারণ সম্পাদক সাদ্দাম হোসেন তুষার, ছাত্রলীগ কর্মী ওয়াহিদুজ্জামান বাবু, মেছবাউর রহিম সুমন, খালেসুর রহমান রোকন, উজ্জ্বল, মাসুম, আব্দুল মতিন, শরিফুল ইসলাম, নাজমুল হুদা নবীন, জাহিদুল ইসলাম মানিক, নাহিদ সারোয়ার ও কৌসিকুর রহমান  অনিক। তাঁদের মধ্যে প্রথম আটজন এখনো পলাতক। বাকিরা গ্রেপ্তার হয়েছেন।  রাজশাহী মহানগর আদালতের পুলিশ পরিদর্শক দেবেন্দ্র নাথ দাস অভিযোগপত্র দাখিলের বিষয়টি নিশ্চিত করেছেন। তিনি জানান, আগামী রবিবার এটি গ্রহণ ও বিচারের জন্য হাকিমের কাছে পেশ করা হবে।  উল্লেখ্য, গত ৭ জানুয়ারি ছাত্রমৈত্রী নেতা সানিকে রাজশাহী পলিটেকনিক ক্যাম্পাসে ছুরিকাঘাতে হত্যা করা হয়। এ ঘটনায় ছাত্রমৈত্রী পলিটেকনিক শাখার সভাপতি কাজী আব্দুল মোত্তালিব জুয়েল, ছাত্রমৈত্রী নেতা সারাফাত আলী বুলবুল এবং পুলিশের এসআই সাইফুল, হাবিলদার জহুরুল ইসলাম,  কনস্টেবল সেলিম এবং মাজেদ আলীও আহত হয়।  ঘটনার রাতেই সানির বাবা স্থানীয় মনোয়ারুল ইসলাম চৌধুরী বাদী হয়ে ১০ ছাত্রলীগ নেতাকর্মীকে আসামি করে বোয়ালিয়া থানায় একটি হত্যা মামলা দায়ের করেন। এজাহারে নাম অজ্ঞাত আরো পাঁচজনের কথা বলা হয়।  গতকাল সানির বাবা মনোয়ারুল ইসলাম চৌধুরী কালের কণ্ঠকে বলেন, আমি চাই আমার ছেলে হত্যাকারীদের বিচার দ্রুত করা হোক।